*Tämä artikkeli kertoo Vares-elokuvasarjasta. Solar Films on tuottanut Vareksesta myös televisiosarjan.*
**Vares** on Solar Filmsin tuottama elokuvasarja, joka perustuu Reijo Mäen kirjoittamiin rikoskirjoihin. Elokuvia on tehty yhdeksän, ja ne kertovat turkulaisesta yksityisetsivästä Jussi Vareksesta. Varesta ovat elokuvissa näytelleet Juha Veijonen ja Antti Reini.

Elokuvat
--------

| Elokuva | Esittäjä | Ensi-ilta | Ohjaaja | Katsojat |
| --- | --- | --- | --- | --- |
| *Vares – yksityisetsivä* | Juha Veijonen | 23. heinäkuuta 2004 | Aleksi Mäkelä | 201 134 |
| *V2 – Jäätynyt enkeli* | 12. tammikuuta 2007 | 193 674 |
| *Vares – Pahan suudelma* | Antti Reini | 6. tammikuuta 2011 | Anders Engström | 204 647 |
| *Vares – Huhtikuun tytöt* | 20. huhtikuuta 2011 | Lauri Törhönen | 78 687 |
| *Vares – Sukkanauhakäärme* | 5. elokuuta 2011 | 88 811 |
| *Vares – Kaidan tien kulkijat* | 6. tammikuuta 2012 | Anders Engström | 95 460 |
| *Vares – Uhkapelimerkki* | 16. maaliskuuta 2012 | Lauri Törhönen | 53 545 |
| *Vares – Pimeyden tango* | 5. lokakuuta 2012 | 69 098 |
| *Vares – Sheriffi* | 7. tammikuuta 2015 | Hannu Salonen | 110 013 |

Solar Filmsin vastaava tuottaja Markus Selin tapasi kirjailija Reijo Mäen Turussa vuonna 1999. Tapaamisen oli järjestänyt Aku Louhimies, joka oli Turussa kuvaamassa Selinin tuottamaa *Levottomat*-elokuvaa. Hän oli yrittänyt jo vuosien ajan tarjota ideaa Vareksista Ylelle tuloksetta. Selin ei vakuuttunut ideasta, mutta kaksi vuotta myöhemmin Solar Films teki kirjailijan kanssa optiosopimuksen Vareksen filmaamisesta.

### Juha Veijosen elokuvat

Ensimmäiset kaksi Vares-elokuvaa, *Vares – yksityisetsivä* (2004) ja *V2 – Jäätynyt enkeli* (2007), ohjasi Aleksi Mäkelä, ja niissä Jussi Varesta näytteli Juha Veijonen.

Ensimmäisen elokuvan käsikirjoituksesta vastasi Pekka Lehtosaari, joka laati omin päin käsikirjoituksen, joka ei perustunut Reijo Mäen kirjoihin. Mäki ei pitänyt tästä, eikä käsikirjoitusta koskaan kuvattu. Mäki on kuitenkin kiitellyt valmiin elokuvan käsikirjoitusta ja sanonut, että jotkin kohtaukset ovat alkuperäistekstiä parempia. Elokuvan ohjaajana piti alun perin olla Aku Louhimies. Aleksi Mäkelä, joka oli samaan aikaan työstämässä Solar Filmsille jääkiekkoaiheista elokuvaa, päätyi kuitenkin vaihtamaan aiheita Louhimiehen kanssa Selinin ehdotuksesta. Mäkelä epäilee, että syynä Selinin ehdotukseen oli se, että tuottaja halusi Juha Veijosen esittämään Varesta. Elokuvanteon aikana ohjaaja ja tuottaja ajautuivat riitohin elokuvan väkivaltaisuuden ja Eppu Normaalin *Suolaista sadetta* -kappaleen vuoksi. Riidan takia Mäkelä jättäytyi pois elokuvan jälkituotannosta, markkinointikiertueelta ja kutsuvierasensi-illasta.

*Vares – yksityisetsivä* oli ilmestymisvuotensa katsotuin kotimainen elokuva ja sai 201 134 katsojaa. *V2 – Jäätynyt enkeli* oli ilmestymisvuotensa toiseksi katsotuin kotimainen *Joulutarinan* jälkeen. Sen näki 193 674 katsojaa. Kahden Vareksen jälkeen Mäkelä ei enää halunnut jatkaa Varesten ohjaajana. Mäkelä ei halunnut enää tehdä jatko-osia tai työskennellä Juha Veijosen kanssa.

### Antti Reinin elokuvat

Helmikuussa 2010 Solar Films tiedotti tuottavansa kuusi uutta Vares-elokuvaa, jotka kuvattaisiin huhti-marraskuun välillä. Kahden ensimmäisen elokuvan piti päätyä teattereihin ja neljän viimeisen suoraan dvd- ja tv-levitykseen. Teattereihin saapuvien elokuvien ohjaajaksi paljastettiin Anders Engström ja muiden ohjaajaksi Lauri Törhönen.

Alun perin Juha Veijosen piti jatkaa yksityisetsivän roolissa, mutta maaliskuussa Solar Films tiedotti Veijosen jättävän elokuvasarjan. Syytä ei kerrottu julkisuuteen. Myöhemmin Veijonen kertoi jättäneensä sarjan alkoholiongelmansa vuoksi. Toimittaja Arto Nyberg paljasti ensimmäisenä tv-ohjelmassaan, että uudeksi esittäjäksi on valittu Antti Reini.

Reinin ensimmäinen Vares-elokuva, Engströmin ohjaama *Vares – Pahan suudelma*, on elokuvasarjan katsotuin. Sen näki teattereissa 204 647 katsojaa, ja se oli ilmestymisvuotensa katsotuin kotimainen elokuva Suomessa.

Kun *Pahan suudelmasta* tuli yli 200 000 katsojallaan menestys, päätettiin loputkin aiemmin tv- ja dvd-levitykseen tarkoitetut tulevat Vares-elokuvat julkaista teattereissa. Vuonna 2011 ilmestyi kolme Vares-elokuvaa, *Pahan suudelma* sekä Törhösen ohjaamat *Huhtikuun tytöt* ja *Sukkanauhakäärme*. Vuonna 2012 ilmestyivät vielä Engströmin ohjaama *Kaidan tien kulkijat* sekä Törhösen ohjaamat *Uhkapelimerkki* ja *Pimeyden tango*.

Uusien *Varesten* kuvaukset tehtiin Turussa 20. huhtikuuta *–* 26. lokakuuta 2010. *Kaidan tien kulkijat* sijoittuu suurimmaksi osin Pohjanmaalle mutta on kuvattu Turkuun kuuluvalla Paattisilla sekä Liedon kunnassa.

*Pahan suudelman* jälkeen ilmestyneet Varekset eivät olleet kaupallisesti yhtä menestyneitä kuin edeltäjänsä. Niiden katsojaluvut jäivät sadantuhannen alle. Elokuvia pidettiin heikkolaatuisina ja tuotantoja kiirehdittyinä. Esimerkiksi ohjaaja Törhönen joutui työskentelemään kovan paineen alla, sillä hänen piti kuvata neljä kokonaista elokuvaa vain 60 päivän aikana.

Vuonna 2013 Solar Films ilmoitti tuottavansa taas kuusi uutta Vares-elokuvaa, jotka ilmestyisivät elokuvateattereissa vuosien 2015*–*2017 aikana. Myöhemmin tilanne muuttui ja vuoden 2014 kesällä kuvattiinkin vain yksi *Vares*-elokuva aiottujen kuuden sijaan.

Tammikuussa 2015 ilmestyi Hannu Salosen ohjaama Vares-elokuva *Sheriffi*, jonka pääosassa nähtiin jälleen Reini. Elokuvan ohjannut Salonen päätti luopua Reinin aiempien elokuvien naturalistisesta, skandinaavisesta tyylistä ja tehdä elokuvastaan vahvasti fiktiivisen kunnianosoituksen Aleksi Mäkelän ohjaamalle *V2:lle*. Hänen mielestään aiemmat Reinin pääosittamat Vares-elokuvat eivät edustaneet Reijo Mäen kirjojen maailmaa. *Sheriffi* sai teattereissa 110 013 katsojaa. *Sheriffin* jälkeen uusia Vares-elokuvia ei ole ilmestynyt.

Lähteet
-------

* Lehtonen, Veli-Pekka: *Markus Selin - perustuu tositapahtumiin*. Helsinki: Tammi, 2019. ISBN 978-952-04-0723-0. (suomeksi)

### Viitteet

1. ↑  Lehtonen, s. 321-322
2. ↑  Lehtonen, s. 322-323
3. ↑  Lehtonen, s. 323
4. ↑  Lehtonen, s. 328-329
5. ↑  Suomen katsotuimmat elokuvat vuonna 2004 *elokuvauutiset.fi*. Viitattu 15.8.2017.
6. ↑  Suomen katsotuimmat elokuvat vuonna 2007 *elokuvauutiset.fi*. Viitattu 15.8.2017.
7. ↑  Lehtonen, s. 333
8. ↑  Kuusi uutta Varesta, Engström ja Törhönen ohjaavat *elokuvauutiset.fi*.  9.2.2010. Viitattu 15.8.2017.
9. ↑  Juha Veijonen joutuu jättämään Vareksen *Ilta-Sanomat*.  7.3.2010. Viitattu 15.8.2017.
10. ↑  Juha Veijonen avoimesti alkoholismistaan: Kuukausi katkaisuhoidossa *MTV*.  25.4.2010.  Arkistoitu 9.10.2017. Viitattu 15.8.2017.
11. ↑  Vares-elokuvan päärooliin Antti Reini *Iltalehti*.  7.3.2010. Viitattu 15.8.2017.
12. ↑  Vuoden 2011 kotimaisten elokuvien katsojatilastot *elokuvauutiset.fi*. Viitattu 15.8.2017.
13. ↑  Kinnunen, Kalle: Vares-elokuvat vetävät: niillä puolet vuoden kotimaisten katsojista *Suomen kuvalehti*.  23.8.2011. Viitattu 15.8.2017.
14. ↑  Paattinen ja Lieto Vares-leffojen pääkuvauspaikkoja *Turun Tienoo*.  5.8.2010. Viitattu 23.7.2012.
15. 1 2  Lehtonen, Veli-Pekka: Saksassa poliisisarjoja ohjannut Hannu Salonen tekee uudet Vares-elokuvat *Helsingin Sanomat*.  4.10.2013. Viitattu 16.8.2017.
16. ↑  Vares-elokuvasarjalle filmataan jatkoa ensi vuonna *elokuvauutiset.fi*.  4.10.2013. Viitattu 15.8.2017.
17. ↑  Vares-romaaneista Sheriffi filmataan seuraavaksi *Elokuvauutiset.fi*.  9.4.2014. Viitattu 17.8.2017.
18. ↑  Alanne, Joonas: Hannu Salonen & Vares – Sheriffi *film-o-holic.com*.  9.1.2015. Viitattu 15.8.2017.
19. ↑  Suomen katsotuimmat elokuvat vuonna 2015 *elokuvauutiset.fi*. Viitattu 16.8.2017.